**Ministru kabineta noteikumu projekta**

**„Grozījumi Ministru kabineta 2011.gada 25.janvāra noteikumos**

**Nr.75 „Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem””**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | „Grozījumi Ministru kabineta 2011.gada 25.janvāra noteikumos Nr.75 „Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem”” (turpmāk - Noteikumu projekts) paredz pilnveidot bezdarbnieku apmācību īstenošanas nosacījumus, izvirzot izglītības iestādēm papildu kvalitātes kritērijus, īstenojot bezdarbnieku apmācību. Noteikumu projektā ietverti alternatīvi valsts atbalsta piešķiršanas nosacījumi darba devējiem, kuri nodrošina subsidētās darba vietas, kā arī palielināts finanšu atbalsts bezdarbniekiem, kuri piedalās mobilitātes atbalsta pasākumos, pasākumā „Algoti pagaidu sabiedriskie darbi” (turpmāk – APSD) un pasākumos „Pasākumi komercdarbības vai pašnodarbinātības uzsākšanai”. Pēc Labklājības ministrijas iniciatīvas, Noteikumu projektā ietvertas citas tiesību normas, kas pilnveido aktīvās darba tirgus politikas pasākumu īstenošanas nosacījumus, lai nodrošinātu bezdarbniekiem efektīvāku atbalstu darba meklēšanā un nodrošinātu mērķētākus atbalsta pasākumus. Tāpat Noteikumu projektā ietverti nosacījumi, lai ieviestu Eiropas Savienības dalībvalstīm noteikto pienākumu izstrādāt kārtību, kādā organizācijas tiek uzņemtas par EURES dalībniekiem, tiek uzraudzīta organizāciju darbība, kā arī atsaukta to uzņemšana. Paredzēts, ka Noteikumu projekts stāsies spēkā 2018.gada decembrī.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts pēc Labklājības ministrijas iniciatīvas. Noteikumu projektā ietvertas tiesību normas, kas pilnveido aktīvās darba tirgus politikas pasākumu īstenošanas nosacījumus, lai nodrošinātu bezdarbniekiem efektīvāku atbalstu darba meklēšanā un nodrošinātu mērķētākus atbalsta pasākumus. |
| 2.  | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Noteikumu projekts paredz, ka īstenojot neformālās izglītības programmu „Latviešu valoda bez starpniekvalodas” bēgļiem un personām ar alternatīvo statusu, apmācību kuponu metode netiek piemērota, un šo neformālās izglītības programmu īstenošanu nodrošina pakalpojumu sniedzējs, kas vienlaikus apmācāmajiem nodrošina arī latviešu valodas mentora bēgļiem un personām ar alternatīvo statusu pakalpojumu. Šo pakalpojumu sniedzējus NVA izvēlas atbilstoši normatīvajiem aktiem par publiskajiem iepirkumiem.

Plānots, ka izglītības iestāde nodrošinās latviešu valodu bez starpniekvalodas apmācību gan klasē, gan darba vietā. Tas veicinās efektīvāku latviešu valodas apguvi, jo abos mācību posmos (gan klasē, gan darba vietā) mācību metodes un saturs tiks pielāgots katras personas individuālajām vajadzībām, mācīšanās ātrumam un iepriekšējai mācību pieredzei. Neformālās izglītības programma „Latviešu valoda bez starpniekvalodas” tiek finansēta no valsts budžeta apakšprogrammas 04.02.00 „Nodarbinātības speciālais budžets” (Noteikumu projekta 1.1.apakšpunkts).1. Atbilstoši 2011.gada 25.janvāra Ministru kabineta noteikumu Nr.75 „Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” (turpmāk – MK noteikumi Nr.75) 19.11.4. apakšpunktam Nodarbinātības valsts aģentūra (turpmāk – NVA) ir tiesīga svītrot izglītības iestādi no izglītības piedāvājumu saraksta, ja izglītības iestāde neievēro kārtību, kādā nosakāma bezdarbnieku un darba meklētāju piemērotība un kādā bezdarbnieki un darba meklētāji ieskaitāmi izglītojamo skaitā un atskaitāmi no tā. Atbilstoši bezdarbnieku apmācību īstenošanai ar kupona metodi bezdarbnieks sev vēlamo izglītības programmu un izglītības iestādi izvēlas pats un NVA nav izstrādāta kārtība par bezdarbnieku un darba meklētāju piemērotības noteikšanu izglītības iestādēs. Vienlaikus bezdarbnieka piemērotākās profesionālās ievirzes noteikšanā liela nozīme ir karjeras konsultantam, kas palīdz bezdarbniekam izvēlēties piemērotāko izglītības programmu. Noteikumu projekts paredz, ka izglītības iestādei ir pienākums ievērot kārtību, kādā bezdarbnieki un darba meklētāji ieskaitāmi izglītojamo skaitā un atskaitāmi no tā, taču NVA nevērtē kārtību, kādā nosakāma bezdarbnieku un darba meklētāju piemērotība (Noteikumu projekta 1.3. un 1.5.apakšpunkts).
2. Lai nodrošinātu efektīvāku finanšu līdzekļu izlietojumu, īstenojot transportlīdzekļu un traktortehnikas vadītāju apmācības, Noteikumu projekts paredz, ka transportlīdzekļu un traktortehnikas vadītāju apmācību programmas bezdarbnieku apmācību ietvaros ar kupona metodi atkārtoti varēs īstenot tikai tās izglītības iestādes, kurās pēc programmas apguves kvalifikācijas iegūšanas eksāmenu Ceļu satiksmes drošības direkcijā vai Valsts tehniskās uzraudzības aģentūrā pēdējā gada laikā sekmīgi nokārtojuši ne mazāk kā 50% no pretendenta apmācīto personu skaita.

Atbilstoši NVA rīcībā esošajiem datiem par kvalifikācijas eksāmenu rezultātiem 2017.gadā no 36 izglītības iestādēm 23 izglītības iestādēs transportlīdzekļu vadīšanas eksāmenu nokārtojušo apmācāmo īpatsvars bija vismaz 50%, savukārt 5 izglītības iestādēs šis īpatsvars nepārsniedza 30%. Savukārt traktortehnikas vadītāju apmācībās no 23 izglītības iestādēm, 3 izglītības iestādēs traktortehnikas vadīšanas eksāmenu nokārtojušo apmācāmo īpatsvars bija mazāks par 50%. Gadījumos, kad izglītības iestāde neatbilst minētajām prasībām (pēc transportlīdzekļu vai traktortehnikas vadītāju apmācību programmas apguves vadītāja kvalifikācijas eksāmenu pēdējā gada laikā sekmīgi nokārtojuši mazāk kā 50% no pretendenta apmācīto personu skaita), izglītības iestāde atkārtoti piesakās īstenot minētās programmas gadu pēc tam, kad saņemts atteikums piešķirt tiesības īstenot transportlīdzekļu un traktortehnikas vadītāju apmācību programmas (ņemot vērā, ka gadu minētās apmācības konkrētajā izglītības iestādē bezdarbnieku apmācību ietvaros īstenotas netika) (Noteikumu projekta 1.4.apakšpunkts).1. Praksē iespējami gadījumi, kad izglītības iestādes apmācību īstenošanas vietas norāda vairākās adresēs, taču apmācības šajās adresēs organizētas netiek. Tādējādi bezdarbnieki un darba meklētāji var tikt maldināti par iespējām apgūt konkrētas izglītības programmas norādītajās adresēs un bezdarbnieks vai darba meklētājs var izdarīt maldīgu izvēli par labu kādai no izglītības iestādēm, balstoties uz tā izvēlētās apmācību programmas īstenošanas adresi. Noteikumu projekts paredz, ka NVA ir tiesīga svītrot konkrēto izglītības iestādes piedāvājumu no izglītības piedāvājumu saraksta, ja divu gadu laikā norādītājā apmācību īstenošanas vietā netiek organizēta kāda no konkrētajā apmācību īstenošanas adresē norādītajām apmācībām (izglītības programmām) (Noteikumu projekta 1.6.apakšpunkts).
2. Ar Noteikumu projektu tiek precizēta atsauce MK noteikumu Nr.75 19.2  punktā, kas paredz, ka izglītības iestāde vai tās piedāvājums var tikt svītrots no izglītības piedāvājumu saraksta, pamatojoties uz MK noteikumu Nr.75 19.1 punktu. Ja izglītības iestādes piedāvājums īstenot konkrētu apmācību programmu, tiek svītrots no izglītības piedāvājumu saraksta, tas neliedz izglītības iestādei īstenot citas apmācību programmas, izņemot gadījumu, ja pati izglītības iestāde svītrota no izglītības piedāvājumu saraksta. Tāpat Noteikumu projekts paredz, ka NVA var pieprasīt izglītības iestādei atlīdzināt izdevumus, kas izlietoti apmācībai, ja konstatēto pārkāpumu dēļ nav pieļaujama uzņemto saistību izpilde un jāpārtrauc uzsākto apmācību grupu mācību process. Tādējādi Noteikumu projektā tiek paredzēta iespēja izglītības iestādēm turpināt uzsāktās grupu apmācības, ja tas ir iespējams, ņemot vērā konkrēto pārkāpumu. Tāpat Noteikumu projekts paredz svītrot MK noteikumu Nr.75 19.3 punktu, apvienojot to ar 19.2 punktu (Noteikumu projekta 1.7. un 1.8.apakšpunkts).
3. Atbilstoši MK noteikumu Nr.75 20.7 punktam surdotulka pakalpojumus nodrošina bezdarbniekiem proporcionāli bezdarbnieka nostrādāto stundu skaitam vai proporcionāli stundu skaitam, kurās bezdarbnieks iesaistījies apmācībās. Surdotulka pakalpojums nodarbinātības pasākumu ietvaros var būt nepieciešams arī darba meklētājiem un bezdarba riskam pakļautām personām, piemērām, karjeras konsultāciju ietvaros. Noteikumu projekts paredz, ka surdotulka pakalpojumus var saņemt arī darba meklētāji un bezdarba riskam pakļautas personas, kuras piedalās kādā no NVA īstenotajiem pasākumiem (Noteikumu projekta 1.9.apakšpunkts).
4. Atbilstoši MK noteikumu Nr.75 26.punktam bezdarbniekus profesionālās izglītības programmu apguvē iesaista, ja: bezdarbnieka iepriekš iegūtā profesionālā kvalifikācija vai profesionālā pieredze nav pieprasīta darba tirgū, vai tā neatbilst attiecīgajai profesijai noteiktajām prasībām un tāpēc nav iespējams atrast piemērotu darbu; bezdarbnieks ir zaudējis profesionālās prasmes; bezdarbniekam nav iepriekš iegūtas profesionālās kvalifikācijas. Savukārt neformālās izglītības programmās un transportlīdzekļu un traktortehnikas vadītāju apmācību programmās iesaista bezdarbniekus un darba meklētājus, ja viņu prasmes neatbilst mainīgajām darba tirgus prasībām (vai šīs prasmes ir nepietiekamas) un šī iemesla dēļ ir grūti atrast darbu.

Īstenojot apmācību pēc darba devēja pieprasījuma, bezdarbniekus vai darba meklētājus iesaistei apmācībā izvēlas darba devējs, kurš sadarbībā ar aģentūru patstāvīgi izvēlas izglītības iestādi. Lai nodrošinātu darba devējiem plašākas iespējas piesaistīt nodarbinātos pēc apmācību pēc darba devēju pieprasījuma pabeigšanas, Noteikumu projekts paredz, ka šajās apmācībās var iesaistīt jebkuru bezdarbnieku vai darba meklētāju, nevērtējot tā atbilstību apmācību pasākumu mērķa grupas pazīmēm (Noteikumu projekta 1.11., 1.12., 1.13., 1.14. un 1.15. apakšpunkts). 1. Lai novērstu, ka bezdarbnieki un darba meklētāji uzsāk apgūt jaunu profesionālās tālākizglītības programmu vai transportlīdzekļu un traktortehnikas vadītāju apmācību programmu pirms kvalifikācijas eksāmena nokārtošanas iepriekš apgūtajā programmā, Noteikumu projekts paredz, ka profesionālās tālākizglītības programmu un transportlīdzekļu un traktortehnikas vadītāju apmācību programmu apguvē bezdarbnieku un darba meklētāju iesaista, ja bezdarbnieks vai darba meklētājs ir nokārtojis kvalifikācijas eksāmenu pēc iepriekšējās profesionālās tālākizglītības programmas vai transportlīdzekļu un traktortehnikas vadītāju apmācību programmas apguves (Noteikumu projekta 1.14. un 1.15.apakšpunkts).
2. Atbilstoši MK noteikumu Nr.75 32.punktam bezdarbnieku var atkārtoti iesaistīt profesionālās izglītības programmu apguvē ne agrāk kā divus gadus pēc iepriekšējās profesionālās izglītības programmas pabeigšanas, modulārās profesionālās izglītības programmas apguves vai profesionālās kvalifikācijas iegūšanas. Noteikumu projekts paredz, ka bezdarbnieku var iesaistīt profesionālās izglītības programmu apguvē, ja bezdarbnieks divu gadu periodā pēc profesionālās izglītības programmas pabeigšanas ir iekārtojies darbā un nostrādājis vismaz 2 mēnešus. Normas mērķis ir veicināt iegūtās profesionālās izglītības izmantošanu praksē darba vietā un novērst secīgu profesionālās izglītības programmu apguvi ilgā un nepārtrauktā bezdarba periodā (Noteikumu projekta 1.14.apakšpunkts).
3. Atbilstoši MK noteikumu 34.6 punktam bezdarbnieku un darba meklētāju apmācības tiek īstenotas individuāli vai grupā, ne vairāk 12 personu sastāvā. Šī norma paredz izglītības iestādēm pienākumu nodrošināt arī individuālu apmācību vai apmācību nelielās grupās. Ja izglītības iestādes īstenotās programmas apguvē konkrētā laika periodā vēlas iesaistīties tikai viens vai neliels skaits bezdarbnieku, visām izglītības iestādēm ir pienākums nodrošināt konkrēto apmācību programmu īstenošanu. Ja šis nosacījums netiek ievērots, NVA ir tiesīga svītrot izglītības iestādes piedāvājumu īstenot konkrētu izglītības programmu konkrētā apmācību īstenošanas vietā no izglītības piedāvājumu saraksta, ja konstatēta atkārtota šī nosacījuma neizpilde, proti, izglītības iestāde atkārtoti atsakās īstenot programmu individuāli vai nelielā grupā (MK noteikumu Nr.75 19.1 2.apakšpunkts). Noteikumu projekts paredz, ka izglītības iestādēm ir izvēle īstenot izglītības programmas gan individuāli vai grupās līdz 5 personām, gan grupās 6 līdz 12 personu sastāvā. Izglītības iestādes piedāvājums var tikt svītrots no piedāvājumu saraksta, ja izglītības iestāde atkārtoti atsakās īstenot apmācību programmu grupā no 6 līdz 12 personām, taču izglītības iestāde var atteikties īstenot konkrēto programmu individuāli vai grupā līdz 5 personām, ja šāds īstenošanas formāts konkrētajā programmā, konkrētajā uzņemšanas periodā netiek paredzēts (Noteikumu projekta 1.8. un 1.16.apakšpunkts).
4. Mācību praksei ir būtiska nozīme profesionālās izglītības programmu apguvē un darbam nepieciešamo praktisko iemaņu attīstībā, tuvinot bezdarbniekus darba tirgum. Lai nodrošinātu, ka izglītības iestādes daļu no bezdarbnieku apmācībām paredzētajiem līdzekļiem novirzītu apmācāmo prakses nodrošināšanai, Noteikumu projekts paredz, ka, īstenojot profesionālās izglītības programmas, izglītības iestāde sedz ar kvalifikācijas prakses organizēšanu saistītās izmaksas. Prakses vietu nodrošināšanai un izmaksu segšanai, izglītības iestādes slēdz līgumus ar darba devējiem par kvalifikācijas prakses organizēšanu un prakses organizēšanas izmaksas tiek segtas atbilstoši Ministru kabineta 2007.gada 2.oktobra noteikumiem Nr.655 „Noteikumi par profesionālās izglītības programmu īstenošanas izmaksu minimumu uz vienu izglītojamo” 5.2 punktam, kas paredz, ka viena praktikanta kvalifikācijas prakses organizēšanas izmaksas – 7,11 *euro* dienā – aprēķina, ja praktikants veic kvalifikācijas praksi ārpus izglītības iestādes.

Izmaksas prakses vietas nodrošināšanai var tikt segtas:- lai nodrošinātu praktikantam prakses programmai, darba aizsardzības prasībām, ugunsdrošības un sanitārhigiēniskām normām atbilstošu prakses vietu;- prakses vietu pielāgošanai bezdarbniekiem ar invaliditāti;- prakses vadītāja atlīdzības nodrošināšanai; - lai nodrošinātu praktikantu ar prakses veikšanai nepieciešamajiem materiāliem, instrumentiem un individuālajiem aizsardzības līdzekļiem;- lai nodrošinātu izglītojamo apdrošināšanu pret nelaimes gadījumiem mācību prakses laikā. (Noteikumu projekta 1.17.apakšpunkts). 1. Apmācību kupona bāzes vērtības bezdarbnieku apmācību ietvaros tika izstrādātās un ieviestas 2010.gada beigās. Kopš 2010.gada kuponu bāzes vērtības nav pārskatītas un tās saglabājušās gandrīz nemainīgas. Atbilstoši Centrālās statistikas pārvaldes datiem, patēriņa cenu indekss laika periodā no 2010. – 2017.gadam pieaudzis par 10,9 % un šajā periodā vērojams patēriņa preču cenu pieaugums (inflācija). Vienlaikus šajā laika periodā pieaudzis arī valstī noteiktās minimālā mēnešalgas apmērs (no 256,12 *euro* 2010.gadā līdz 430 *euro* 2018.gadā). Pedagogu darba samaksas noteikšanas kārtība paredzēta Ministru kabineta 2016.gada 5.jūlija noteikumos Nr.445 „Pedagogu darba samaksas noteikumi”. Kopš 2011.gada pedagogu stundas likme par mācību stundu ir pieaugusi no 4,50 *euro* līdz 7,64 *euro*. Kopumā periodā no 2011. līdz 2018.gadam pedagogu darba samaksa pieaugusi par 11,63% un plānots, ka arī turpmākos gadus tā turpinās pieaugt.

Ņemot vērā patēriņa cenu pieaugumu valstī, minimālās algas pieaugumu un pedagogu darba samaksas pieaugumu nepieciešams pārskatīt arī apmācību kuponu vērtības profesionālās tālākizglītības un profesionālās pilnveides izglītības programmās. Vienlaikus apmācību kuponu vērtības nepieciešams pārskatīt, ņemot vērā, ka Noteikumu projekts paredz, ka, īstenojot profesionālās izglītības programmas, izglītības iestāde sedz ar kvalifikācijas prakses organizēšanu saistītās izmaksas. Prakses nodrošināšanai izglītības iestādei būs nepieciešami papildus līdzekļi. Noteikumu projekts paredz apmācību kuponu vērtību palielināšanu profesionālās tālākizglītības un profesionālās pilnveides izglītības programmās par 10%. Palielinoties apmācību kupona vērtībai, Darbības programmas „Izaugsme un nodarbinātība” 7.1.1. specifiskā mērķa „Paaugstināt bezdarbnieku kvalifikāciju un prasmes atbilstoši darba tirgus pieprasījumam” projektā „Atbalsts bezdarbnieku izglītībai” veidosies papildu izmaksas 816 500 *euro* apmērā. Ņemot vērā, ka tiek samazinātas traktortehnikas vadītāju apmācību izmaksas, papildus finansējums projektam projekta „Atbalsts bezdarbnieku izglītībai” nav nepieciešams un plānotās izmaiņas neietekmē projekta rezultatīvo rādītāju sasniegšanu (Noteikumu projekta 1.18.apakšpunkts).1. Īstenojot apmācību pēc darba devēja pieprasījuma, izglītības iestādes īsteno profesionālās pilnveides izglītības programmas arī ar mācību ilgumu 80 stundu apjomā, piemēram, izglītības programmu „Apsardzes darbs”. Noteikumu projekts paredz, ka profesionālās pilnveides izglītības programmām mācību ilgumu ir no 80 līdz 320 mācību stundām (Noteikumu projekta 1.18.apakšpunkts).
2. 2018.gada 28.septembrī stājās spēkā „Noteikumi par prasībām komersantiem, izglītības iestādēm un speciālistiem, kas nodrošina traktortehnikas vadītāju apmācību, traktortehnikas vadītāju apmācības programmām, kā arī apmācības kontroles kārtību”, kas paredz jaunu kārtību traktortehnikas vadītāju apmācību programmu apguvei. Saeimā 2018. gada 12. aprīlī trešajā lasījumā ir pieņemti grozījumi Ceļu satiksmes likumā, kas paredz, ka ar 2018. gada 1. septembri mainās traktortehnikas vadītāju apliecību kategoriju nosaukumi, kā arī vairākas traktortehnikas kategorijas tiek apvienotas vienā kategorijā, tā samazinot pašreizējo traktortehnikas kategoriju skaitu no 8 līdz 4 – TR1, TR2, TR3 un TR4. Ievērojot iepriekšminēto, Noteikumu projekts paredz minēto kategoriju nosaukumu izmaiņas. Paredzētais apmācību stundu skaits TR1 un TR2 kategorijai ir 95,6 stundas, TR3 – 77 stundas, TR4 – 99 stundas. Lai gan samazināsies kopējais traktortehnikas vadītāju apmācību programmu stundu skaits, praktisko nodarbību īpatsvars vidēji pieaugs par 10%. Praktisko nodarbību izmaksas ir lielākas, nekā teorētisko zināšanu apguves izmaksas, tādēļ Noteikumu projekts paredz apmācību stundas likmi palielināt līdz 6 *euro*. Maksimālo apmācību kupona vērtību sastāda apmācību izmaksas, piemēram, TR1 = Kopējais stundu skaits (96,5) - pirmās palīdzības stundu skaits (15) \* likme (6) = 489 EUR + pirmā palīdzība (35 EUR) + veselības pārbaude (30 EUR) + braukšanas mācību atļauja (13,60 EUR) + kvalifikācijas eksāmena izmaksas (67,22 EUR) = 634,82EUR). Tādējādi apmācību kupona maksimālā vērtība veidojas no izmaksām apmācību programmas apguvei un papildus izmaksām, kas iekļautas kupona vērtībā un var tikt izlietotas pēc nepieciešamības (579 + 121,27 = 696,11 = ~ 700 *euro*) (Noteikumu projekta 1.19.apakšpunkts).
3. Praksē iespējami gadījumi, kad subsidētās nodarbinātības pasākumos un apmācībā pie darba devēja bezdarbnieks ar potenciālo darba devēju jau ir vienojušies par iespēju nodibināt darba tiesiskās attiecībās minēto nodarbinātības pasākumu ietvaros un šādos gadījumos nav nepieciešams veikt bezdarbnieku atlasi uz pieteiktajām subsidētājām darba vietām. Noteikumu projekts paredz, ka, neveicot bezdarbnieku atlasi, daba devējam un bezdarbniekam ir tiesības vienoties par darba tiesisko attiecību nodibināšanu pasākumu, kas paredz darba līgumu slēgšanu ietvaros, ja bezdarbnieks atbilst konkrētā pasākuma iesaistes nosacījumiem (Noteikumu projekta 1.20.apakšpunkts).
4. Noteikumu projekts paredz precizēt MK noteikumu Nr.75 70.punktu, nosakot, ka, darba devējam, kas noslēdzis līgumu par pasākuma īstenošanu, jāpiedalās attiecīgā pasākuma līdzfinansēšanā arī veicot valsts sociālās apdrošināšanas obligātās iemaksas gan par pasākumos iesaistītajiem bezdarbniekiem, gan izglītojamiem, jo atbilstoši pasākuma „Apmācībā pie darba devēja” īstenošanas nosacījumiem, tajā iesaistītās personas uzskatāmas par apmācāmajiem (Noteikumu projekta 1.21.apakšpunkts).
5. Atbilstoši MK noteikumu Nr.75 82.2.apakšpunktam, bezdarbniekam pasākumu „Pasākumi noteiktām personu grupām” ietvaros tiek nodrošināts darba vadītājs, kurš palīdz pasākumos iesaistītajiem bezdarbniekiem apgūt darbam nepieciešamās pamatprasmes un iemaņas pirmo vai pirmos divus mēnešus pēc darba uzsākšanas. Darba vadītāju nodrošina pirmos divus mēnešus, ja bezdarbniekam nav darba pieredzes un izglītības attiecīgajā profesijā, tomēr praksē iespējami gadījumi, kad bezdarbniekam ir pieredze attiecīgajā profesijā, taču tā nav pietiekama, lai patstāvīgi veiktu darba pienākumus. Noteikumu projekts paredz, ka darba vadītāju pirmos divus mēnešus pēc darba uzsākšanas nodrošina bezdarbniekiem, kuriem pēdējo 10 gadu laikā pieredze darbā attiecīgajā profesijā ir mazāka par 3 mēnešiem. Savukārt, ja bezdarbnieka pieredze attiecīgajā profesijā pēdējo 10 gadu laikā ir ilgāka par 3 mēnešiem, tam darba vadītāju nodrošina tikai pirmajā darba attiecību mēnesī (Noteikumu projekta 1.23.apakšpunkts).
6. Pēc dalības pasākumos „Pasākumi noteiktām personu grupām” darbā iekārtojas vidēji 85,3% no pasākumā iesaistītajiem bezdarbniekiem. Iesaiste subsidētajā nodarbinātībā rada pietiekamu stimulu bezdarbnieku iesaistei patstāvīgā nodarbinātībā, tādēļ nepieciešams pārskatīt periodu, kurā darba devējiem nodrošina algas subsīdiju, vienlaikus veicinot aktīvu iesaisti nodarbinātībā pēc dalības pasākumā pabeigšanas. Lai veicinātu bezdarbnieku patstāvīgu nodarbinātību, sniedzot atbalstu ierobežotu laika periodu un īsākā periodā virzot bezdarbniekus darbam ārpus subsidētajām darba vietām, Noteikumu projekts paredz samazināt iesaistes laiku pasākumos „Pasākumi noteiktām personu grupām”, nelabvēlīgākā situācijā esošus bezdarbniekus iesaistot subsidētajā nodarbinātībā līdz 12 mēnešiem, savukārt bezdarbniekus ar invaliditāti – līdz 24 mēnešiem. Ņemot vērā, ka pasākumos „Pasākumi noteiktām personu grupām” tiek mainīti iesaistes ilgumi, nepieciešams pārskatīt arī pasākuma mērķa grupas, lai novērstu to pārklāšanos. Noteikumu projekts paredz, ka pasākumos iesaista 2 mērķa grupas:
* bezdarbniekus ar invaliditāti (pasākumos iesaista 24 mēnešus);

- nelabvēlīgākā situācijā esoši bezdarbnieki (ilgstošie bezdarbnieki, personās vecākas par 55 gadiem, bēgļi un personas ar alternatīvo statusu) (pasākumos iesaista 12 mēnešus).Līdz ar to nav nepieciešams definēt mērķa grupas, kas paredzētas MK noteikumu Nr.75 80.3. un 80.4.apakšpunktā, jo tās iekļaujas Noteikumu projekta 80.2.1.apakšpunktā (ilgstošie bezdarbnieki) (Noteikumu projekta 1.22., 1.24., 1.25. un 1.26.apakšpunkts). 1. Praksē iespējami gadījumi, kad darba devējs vēlas nodarbināt bezdarbnieku ar invaliditāti vispārējā kārtā, neveidojot subsidēto darba vietu, lai saņemtu darba algas vai tās daļas dotāciju, taču veiksmīgai darba uzsākšanai un turpināšanai nepieciešams papildus atbalsts (darba vietas pielāgojums, algas daļas subsīdija darba vadītājam, surdotulka, ergoterapeita vai atbalsta personas pakalpojums), tādēļ Noteikumu projekts paredz iespēju darba devējam saņemt finanšu atbalstu arī citiem pasākumos paredzētajiem mērķiem, gadījumos, kad darba devējs uzsāk darba attiecības ar NVA reģistrētu bezdarbnieku ar invaliditāti, taču atsakās no finanšu atbalsta - dotācijas bezdarbnieka ar invaliditāti darba algai „Pasākumu noteiktām personu grupām” ietvaros. Atsevišķie atbalsta pasākumi tiek finansēti no valsts budžeta apakšprogrammas 04.02.00 „Nodarbinātības speciālais budžets” (Noteikumu projekta 1.27. apakšpunkts).
2. Pasākumu noteiktām personu grupām ietvaros, darba devējiem, kas nodarbina bezdarbniekus ar invaliditāti, aģentūra pasākumu īstenošanas laikā nodrošina atbalstu izdevumu segšanai par veselības pārbaužu veikšanu, ja tās paredzētas normatīvajos aktos par obligātajām veselības pārbaudēm. Vēl pirms darba uzsākšanas subsidētajā darba vietā, nepieciešams pārliecināties, ka bezdarbnieka veselības stāvoklis ir piemērots veicamajam darbam. Noteikumu projekts paredz, ka bezdarbniekiem tiek segtas veselības pārbaužu izmaksas, pirms tie uzsākuši darbu subsidētajā darba vietā, lai pārliecinātos par bezdarbnieka veselības stāvokļa atbilstību veicamajam darbam. Izmaksas par obligāto veselības pārbaužu veikšanu tiks kompensētas, atbilstoši bezdarbnieka iesniegtajiem izmaksu apliecinošajiem dokumentiem, nepārsniedzot 30 *euro* (Noteikumu projekta 1.28.apakšpunkts).
3. Komercdarbības atbalsts pasākumu „Pasākumi noteiktām personu grupām” ietvaros tiek sniegts kā *de minimis* atbalsts, atbilstoši MK noteikumu Nr.75 6.2 nodaļas nosacījumiem un tajā minētajām Eiropas Komisijas regulām. Noteikumu projekts paredz, ka komercdarbības atbalstu darba devējiem var sniegt arī atbilstoši Komisijas regulai Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr.651/2014). Tādējādi plānots darba devējiem nodrošināt plašākas izvēles iespējas, veidojot darba vietas nelabvēlīgākā situācijā esošiem bezdarbniekiem, kā arī iespēja saņemt atbalstu bezdarbnieku nodarbināšanai, nepārsniedzot *de minimis* noteikto atbalsta apmēru. *De minimis* noteiktie ierobežojumi jo īpaši attiecas uz atbalstu darba devējiem, kas nodarbojas ar lauksaimniecības produktu ražošanu, ņemot vērā tiem paredzētos *de minimis* atbalsta ierobežojumus.

Komisijas regulas Nr.651/2014 6.iedaļa paredz atbalsta sniegšanu nelabvēlīgākā un īpaši nelabvēlīgā situācijā esošiem darba ņēmējiem un strādājošām personām ar invaliditāti algu subsīdiju veidā (Komisijas regula Nr.651/2014 32. un 33.pants). Atbalsts Komisijas regulas Nr.651/2014 ietvaros var tikt sniegts personām ar invaliditāti (2.panta 3.punkts) un nelabvēlīgākā situācijā esošiem darba ņēmējiem (2.panta 4.punkts). Noteikumu projekts neparedz pasākumu mērķa grupas paplašināšu un atbalsts Komisijas regulas Nr.651/2014 ietvaros tiks sniegts MK noteikumu Nr.75 80.punktā minētajiem bezdarbniekiem - bezdarbniekiem ar invaliditāti un nelabvēlīgākā situācijā esošiem bezdarbniekiem, kas vienlaikus atbilst arī Komisijas regulas Nr.651/2014 2.panta 3.punkta (a) apakšpunktam (strādājoša persona ar invaliditāti) un 2.panta 4.punkta (a), (d), (g) apakšpunktam (ilgstošie bezdarbnieki, bezdarbnieki, kas vecāki par 55 gadiem, etniskās minoritātes – bēgļi un personas ar alternatīvo statusu). Noteikumu projekta 80.1.apakšpunkts paredz atbalsta sniegšanu personām ar invaliditāti, kuras vienlaikus atbilst arī Komisijas regulas Nr.651/2014 2.panta 3.punkta (a) apakšpunktam (strādājoša persona ar invaliditāti), jo pasākuma ietvaros ar bezdarbnieku tiek nodibinātas darba tiesiskās attiecības un tas uzskatāms par strādājošu personu, taču vienlaikus persona pasākuma iesaistes laikā saglabā arī bezdarbnieka statusu. Invaliditātes ekspertīzi Latvijā veic Veselības un darbspēju ekspertīzes ārstu valsts komisija (VDEĀVK) un invaliditāti nosaka un piešķir saskaņā valsts tiesību aktiem. Noteikumu projekta 80.2.apakšpunkts paredz atbalsta sniegšanu nelabvēlīgākā situācijā esošiem bezdarbniekiem:* persona ir bijusi bez darba vismaz 12 mēnešus un šajā periodā nav bijusi uzskatāma par darba ņēmēju vai pašnodarbināto atbilstoši likumam „Par valsts sociālo apdrošināšanu” ilgāk par diviem mēnešiem bez pārtraukuma, kas vienlaikus atbilst Komisijas regulas Nr.651/2014 2.panta 4.punkta (a) apakšpunktam - nelabvēlīgākā situācijā esošs darba ņēmējs - persona kurai iepriekšējos sešos mēnešos nav bijis regulāra algota darba. Atbilstoši Latvijas darba tirgus situācijai, par ilgstošo bezdarbnieku tiek uzskatīta persona, kas bijusi bez darba vismaz 12 mēnešus, tādēļ Noteikumu projekta paredz atbalsta sniegšanu ilgstošajiem bezdarbniekiem ar ilgāku bezdarba periodu iesaistei pasākumā, vienlaikus nenonākot pretrunā ar Komisijas regulas Nr.651/2014 2.panta 4.punkta (a) apakšpunktā noteikto;
* persona ir vecāka par 55 gadiem, kas vienlaikus atbilst Komisijas regulas Nr.651/2014 2.panta 4.punkta (d) apakšpunktam – persona, kura ir vecāka par 50 gadiem. Atbilstoši Latvijas darba tirgus situācijai lielākais bezdarbnieku īpatsvars ir vecuma grupā no 55 līdz 59 gadiem, tādēļ atbalsts tiek novirzīts šīs mērķa grupas iesaistei nodarbinātībā, vienlaikus nenonākot pretrunā ar Komisijas regulas Nr.651/2014 2.panta 4.punkta (d) apakšpunktā noteikto;
* persona, kura ieguvusi bēgļa vai alternatīvās personas statusu, kas vienlaikus atbilst Komisijas regulas Nr.651/2014 2.panta 4.punkta (g) apakšpunktam, jo ir uzskatāma par personu, kura pieder pie etniskās minoritātes un kurai ir jānostiprina valodas zināšanas, profesionālās zināšanas vai profesionālā pieredze, lai palielinātu savas iespējas iegūt pastāvīgu darbu. Bēgļus un personas ar alternatīvo statusu par etniskām minoritātēm Latvijā var uzskatīt tādēļ, ka lielākā daļa no tiem kādu laiku uzturas Latvijā, cenšas iesaistīties nodarbinātībā un integrēties sabiedrībā, tādēļ to saites ar Latviju ir pietiekoši ciešas un šīs personas veido etnisko minoritāšu grupu, kas, līdzīgi kā citas personas, kuras saskaras ar valodas barjeru u.c. šķēršļiem, kas rada grūtības iekārtoties darbā, var saņemt atbalstu bezdarba situācijas risināšanai.

Ja finanšu atbalstu nodrošina nelabvēlīgākā situācijā esošu bezdarbnieku nodarbināšanai, atbalstu darba algas dotācijas veidā piešķir uz laiku, kas nepārsniedz 12 mēnešus (Komisijas regulas Nr.651/2014 32.panta 2.punkts) un bezdarbniekam var tikt nodrošināts arī darba vadītājs, sedzot 50% no darba vadītāja algu izmaksām (Komisijas regulas Nr. Nr.651/2014 35.panta 2.punkta (a) apakšpunkts un 35.panta 4.punkts). Savukārt, nodarbinot bezdarbnieku ar invaliditāti, atbalstu dotācijas veidā piešķir 75% apmērā no algu izmaksām viena gada laikā. Ikmēneša dotācijas apmērs nedrīkst pārsniegt pusotras valstī noteiktās minimālās mēneša darba algas apmēru vai valstī noteiktās minimālās mēneša darba algas apmēru, ja bezdarbnieku ar invaliditāti plānots nodarbināt mazkvalificētos darbos (vienkāršo profesiju darbi atbilstoši Profesiju klasifikatora devītajai pamatgrupai) (Komisijas regulas Nr. Nr.651/2014 33.panta 5.punkts). Nodarbinot bezdarbnieku ar invaliditāti, attiecināmās izmaksas ir Komisijas regulas Nr.651/2014 34.panta 2.punkta (a), (b), (c) punktā minētās izmaksas (izmaksas darba vietas pielāgošanai, darba vadītāja nodrošināšanai u.c. atbalsta personu nodrošināšanai).Atbilstoši Komisijas regulas Nr.651/2014 35.panta 2.punkta (a) apakšpunktam, nodarbinot nelabvēlīgākā situācijā esošu bezdarbnieku, var tikts segtas izmaksas personāla nodarbināšanu tikai par laiku, kurš veltīts palīdzības sniegšanai nelabvēlīgākā situācijā esošiem darba ņēmējiem. Secināms, ka minēto atbalstu var nodrošināt MK noteikumu Nr.75 82.2.apakšpunktā minētais kvalificētais darba vadītāju, kurš palīdz pasākumos iesaistītajiem bezdarbniekiem apgūt darbam nepieciešamās pamatprasmes un iemaņas. Turklāt, Komisijas regulas Nr.651/2014 35.panta 3.punkts nosaka, ka sniegtā palīdzība ietver pasākumus, ar ko atbalsta nelabvēlīgākā situācijā esošā darba ņēmēja autonomiju un pielāgošanos darba videi, pavadot šo darba ņēmēju sociālajās un administratīvajās procedūrās, veicinot komunikāciju ar uzņēmēju un risinot konfliktus. Viens no darba vadītāja uzdevumiem ir palīdzēt bezdarbniekam pielāgoties darbam un iejusties darba vidē, tādējādi veicinot darba prasmju apguvi, kontaktu tīkla izveidi un komunikāciju organizācijas iekšienē. Identisks atbalsts tiek nodrošināts arī bezdarbniekiem ar invaliditāti, atbilstoši Komisijas regulas Nr.651/2014 34.panta 2.punkta (b) apakšpunktā.Ņemot vērā nozarēm paredzētos *de minimis* atbalsta apmēra ierobežojumus, Noteikumu projekts paredz, ka darba devēji, kas darbojas zvejniecības, akvakultūras un lauksaimniecības nozarē finanšu atbalstu darba vietu izveidei pasākumos „Pasākumi noteiktām personu grupām” var saņemt tikai atbilstoši Komisijas regulas Nr.651/2014 nosacījumiem (Noteikumu projekta 1.47.apakšpunkts).1. Komercdarbības atbalstu Pasākumu noteiktām personu grupām ietvaros varēs piešķir atbilstoši Komisijas regulas Nr.651/2014 6.iedaļā noteiktajam, ievērojot MK noteikumu Nr.75 3.4.2.apakšnodaļā noteikto pasākumu īstenošanas kārtību un ierobežojumus, kas sašaurina regulas tvērumu attiecībā uz atbalstāmajām mērķa grupām.

Pirms atbalsta piešķiršanas, NVA pārbauda, vai finanšu atbalsts attiecīgajā fiskālajā gadā nepārsniedz Komisijas regulas Nr.651/2014 4.panta 1.punktā noteiktos robežlielumus:* atbalsts nelabvēlīgākā situācijā esošu darba ņēmēju pieņemšanai darbā: EUR 5 miljoni vienam uzņēmumam gadā;
* atbalsts algu subsīdiju veidā strādājošu personu ar invaliditāti nodarbināšanai: EUR 10 miljoni vienam uzņēmumam gadā;
* atbalsts, ar ko kompensē strādājošu personu ar invaliditāti nodarbināšanas papildu izmaksas: EUR 10 miljoni vienam uzņēmumam gadā;
* atbalsts, ar ko kompensē nelabvēlīgākā situācijā esošiem darba ņēmējiem sniegtās palīdzības izmaksas: EUR 5 miljoni vienam uzņēmumam gadā.

Tāpat Noteikumu projektā paredzēti citi no Komisijas regulas Nr. 651/2014 izrietošie nosacījumi attiecībā uz nozaru ierobežojumiem, regulas piemērošanas termiņu un informācijas publicēšanas pienākumu (Noteikumu projekta 1.47.apakšpunkts).1. Pasākumi komercdarbības vai pašnodarbinātības uzsākšanai ir konsultatīvie un finanšu atbalsta pasākumi, kas palīdz bezdarbniekiem ar iepriekšēju sagatavotību un ievirzi komercdarbības veikšanā uzsākt komercdarbību vai pašnodarbinātību un veiksmīgi darboties izvēlētajā jomā ne mazāk kā divus gadus. Periodā no 2015. – 2017.gadam pasākumā ik gadu piedalījies 177 bezdarbnieki, no kuriem vidēji ik gadu 71 bezdarbnieks saņēma atbalstu dotācijas veidā komercdarbības vai pašnodarbinātības uzsākšanai. Pasākumam ir būtiska pozitīva ietekme, jo tas ne vien risina bezdarba problēmu, bet arī veicina bezdarbnieku kļūšanu par potenciālajiem darba devējiem. Ņemot vērā, ka dotācijas apmērs pasākuma ietvaros nav pārskatīts kopš pasākuma ieviešanas 2008.gadā (3 000 *euro*), nepieciešams pārskatīt dotācijas apmēru un pielāgot to šobrīd nepieciešamajām minimālajām investīcijām komercdarbībā, lai nodrošinātu tās ilgtspēju.

Darbības programmas „Izaugsme un nodarbinātība” 9.1.1. specifiskā atbalsta mērķa „Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.3. pasākuma „Atbalsts sociālajai uzņēmējdarbībai” ietvaros, minimālais finanšu atbalsta apmērs sociālās uzņēmējdarbības uzsācējiem ir 5 000 *euro*. Pieņemams, ka šis ir atbilstošs dotācijas apmērs komercdarbības uzsācējiem ar biznesa plāna īstenošanu saistīto pamatlīdzekļu iegādei un citiem izdevumiem, lai tie spētu nodrošināt uzņēmējdarbības ilgtspēju, tādēļ Noteikumu projekts paredz, ka dotācijas apmērs viena biznesa plāna īstenošanai nepārsniedz 5 000 *euro*. Kopējas pasākuma izmaksas pieaugs vidēji par 142 000 *euro*, jo maksimālais dotācijas apmēra pieaugums būs 2 000 *euro* un to vidēji ik gadu saņems 71 bezdarbnieks. Pasākums tiek īstenots Nodarbinātības speciālā budžeta ietvaros, un izmaksu pieaugums neietekmē plānoto atbalsta saņēmēju skaitu, ņemto vērā bezdarbnieku skaita samazinājumu un dalībnieku skaita samazinājumu citos Nodarbinātības speciālā budžeta finansētajos pasākumos. (Noteikumu projekta 1.29.apakšpunkts). 1. 2016. un 2017.gadā APSD 25% no pasākumā iesaistītajiem bija bezdarbnieki pirmspensijas vecumā, kas liecina par to, ka daudzas personas šajā vecumā vairs neizvēlas apgūt jaunas prasmes vai pārkvalificēties un izmanto APSD kā pasākumu, kas ir tuvāk dzīvesvietai, uz kuru nav jāmēro tālāks ceļš un kura ietvaros var gūt reālus ienākumus ikdienas vajadzību nodrošināšanai. Minētajā laika periodā, APSD dalībnieku skaitā vērojams liels īpatsvars gados vecāku bezdarbnieku, jo īpaši vecuma grupā 50 – 59 gadi (gandrīz puse jeb 47,6%) un vecuma grupā 60 gadi un vairāk (12,7%).

Salīdzinoši liels īpatsvars (17%) no kopējā dalībnieku skaita APSD 2016. un 2017.gadā bija bezdarbnieki ar invaliditāti. Personām ar salīdzinoši vieglākiem funkcionāliem traucējumiem tā ir iespēja gūt ienākumus ikdienas vajadzību segšanai un būt sociāli aktīviem, jo stereotipu un aizspriedumu dēļ daudzām personām ar invaliditāti joprojām grūti iekļauties darba tirgū.Ņemot vērā pirmspensijas vecuma un personu ar veselības problēmām un invaliditāti lielo īpatsvaru dalībnieku skaitā, Noteikumu projekts paredz samazināt APSD maksimālo darba stundu skaitu dienā no 8 uz 6 stundām. Tāpat Noteikumu projekts paredz pagarināt maksimālo iesaistes ilgumu APSD bezdarbniekiem, kas sasnieguši 60 gadu vecumu no 4 uz 6 mēnešiem, ņemot vērā, ka personas šajā vecumā bieži vien nav gatavas profesionāli pilnveidoties un izmantot mobilitātes pakalpojumus.Ņemot vērā minimālās mēnešalgas pieaugumu, Noteikumu projekts paredz palielināt atlīdzību par APSD veikšanu no 150 *euro* uz 200 *euro* mēnesī, kā arī palielināt ikmēneša dotācijas apmēru darba koordinētājam pašvaldībā no 128,06 *euro* līdz 150 *euro*.2017.gadā APSD iesaistījās 13 030 bezdarbnieki. Vidējas izmaksas par viena bezdarbnieka iesaisti pasākumā bija 438,75 *euro*. Ņemot vērā, ka atlīdzības apmērs par APSD veikšanu pieaugs par 33%, pieaugs arī vidējās viena dalībnieka iesaistes izmaksas - 584,85 *euro*. Plānots, ka, samazinoties kopējam bezdarbnieku skaitam, t.sk. ilgstošo bezdarbnieku skaitam, APSD 2019.gadā un turpmākajos gados varētu iesaistīties ap 10 000 bezdarbnieku un kopējie izdevumu šī pasākuma īstenošanai Nodarbinātības speciālajā budžetā nepārsniegs 5,9 miljonus *euro*, iekļaujoties esošajā piešķīrumā (Noteikumu projekta 1.31., 1.32., 1.33. un 1.34.apakšpunkts). 1. MK noteikumu Nr.75 163.5 1.apakšpunkts paredz, ka bezdarbniekiem, kuri piedalās motivācijas programmās pasākumu „Ilgstošo bezdarbnieku aktivizācijas pasākumi” ietvaros, nodrošina stipendiju par dalību motivācijas programmā, kopumā nepārsniedzot 150 *euro*. Savukārt īstenojot motivācijas programmu personām ar invaliditāti, stipendija netiek paredzēta ar mērķi, lai neradītu neatbilstošus stimulus bezdarbnieku ar invaliditāti iesaistei programmā. Lai salāgotu motivācijas programmu īstenošanas nosacījumus, Noteikumu projekts paredz, ka motivācijas programmu ietvaros no 2019.gada 1.janvāra stipendijas netiek izmaksātas, tādējādi salāgojot motivācijas programmu īstenošanas nosacījumus un novēršot iespējamus neatbilstošus stimulus dalībai motivācijas programmā Ilgstošo bezdarbnieku aktivizācijas pasākumu ietvaros.

Piedaloties motivācijas programmā Ilgstošo bezdarbnieku aktivizācijas pasākumu ietvaros, bezdarbniekam tiek nodrošināta nogādāšana no dzīvesvietas vai aģentūras filiāles, vai dienesta viesnīcas līdz profesionālās piemērotības noteikšanas vietai un atpakaļ, kā arīēdināšana un dzīvošana dienesta viesnīcā. Stipendijas mērķis ir nodrošināt izmaksu segšanu, kas bezdarbniekam rodas, piedaloties pasākumā (ēdināšana, transports, kancelejas preces u.tml.) – šīs izmaksas bezdarbniekiem rodas, piedaloties apmācību pasākumos. Motivācijas programmas ietvaros stipendija netiek novirzīta tās izlietojuma mērķim, jo motivācijas programmas ietvaros bezdarbniekiem tiek nodrošināta gan ēdināšana, gan nogādāšana pasākuma īstenošanas vietā. Motivācijas programmas mērķis ir palīdzēt bezdarbniekiem mainīt esošos paradumus un attieksmi pret ilgstošo bezdarba situāciju, nevis nodrošināt īslaicīgus ienākumus laikā, kad nav iespējama bezdarbnieka dalība pasākumā „Algoti pagaidu sabiedriskie darbi. Vienlaikus grozījuma mērķis ir nodrošināt, ka motivācijas programmā iesaistās bezdarbnieki, kuri ir gatavi risināt bezdarba situāciju, izmantoto programmas sniegtās iespējas un nopietni attiekties pret tās saturu.”Ilgstošo bezdarbnieku aktivizācijas pasākumi ir pasākumu kopums, kuru mērķis ir veicināt ilgstošo bezdarbnieku iekļaušanos sabiedrībā un iekārtošanos piemērotā pastāvīgā darbā vai piemērotās apmācībās (piemērotas izglītības apguvē), mazinot sociālās atstumtības riskus. Pasākumu īstenošanas gaitā secināts, ka bezdarbniekus, kas piedalās Ilgstošo bezdarbnieku aktivizācijas pasākumos būtu lietderīgi virzīt arī darbam subsidētajās darba vietās dalībai „Pasākumos noteiktām personu grupām”, t.sk. sniedzot mentora atbalstu pēc motivācijas programmas pabeigšanas arī ar mērķi iekārtoties subsidētajā darba vietā. Noteikumu projekts paredz, ka viens no pasākuma mērķiem ir veicināt ilgstošo bezdarbnieku iesaisti „Pasākumos noteiktām personu grupām” (Noteikumu projekta 1.35. un 1.36.apakšpunkts). 26. 2018.gada pavasarī Labklājības ministrijas pārstāvji tikās ar Latvijas lauksaimniecības, mežsaimniecības un zivsaimniecības kameras pārstāvjiem, kuri informēja par nozares nepieciešamību sniegts atbalstu reģionālajai mobilitātei nokļūšanai darba vietā arī personām, kas nodarbinātas uz noteiktu laiku, piemēram, sezonas lauksaimniecības darbos. Noteikumu projekts paredz, ka atbalstu reģionālajai mobilitātei nodrošina arī nodarbinātajiem, kuri darba attiecības nodibinājuši uz noteiktu laiku, kas nav īsāks par 8 mēnešiem. 2018.gadā Finanšu ministrija uzsāka „Vienas vienības izmaksu standarta likmes aprēķina un piemērošanas metodikas 1 km izmaksām darbības programmas „Izaugsme un nodarbinātība” īstenošanai” izstrādi. Metodika tika apstiprināta 2018.gada 21.septembrī. Metodikā tiek ietverta transporta izmaksu likme par vienu kilometru, izmantojot autotransportu un transporta izmaksu likme par kilometru, izmantojot sabiedrisko transportu. Transporta izmaksas minētās metodikas un Noteikumu projekta izpratnē ir tikai degvielas izmaksas vieglajam transportlīdzeklim un reģionālās starppilsētu nozīmes un reģionālās vietējās nozīmes sabiedriskā transporta izmaksas (izdevumi par sabiedriskā transporta biļetēm). Aprēķinot sabiedriskā transporta izmaksas, to kompensācijas aprēķināšanai abos virzienos (turp un atpakaļ) nokļūšanai darba vai apmācību vietā, ņem sabiedriskā transporta pieejamību konkrētā maršrutā, un veicamais attālums kilometros tiek definēts, nosakot attālumu maršrutā no sabiedriskā transporta pieturvietas, ko nodarbinātais vai bezdarbnieks izmanto nokļūšanai darba vai apmācību vietā, līdz sabiedriskā transporta pieturvietai, kurā bezdarbnieks vai nodarbinātais izkāpj, lai nokļūtu darba vai apmācību vietā. Izmantojot metodikā noteiktās izmaksu likmes, iespējams aprēķināt transporta izmaksas nokļūšanai darba vai apmācību vietā. Ņemot vērā, ka izmantojamā transporta veidi nokļūšanai darba vai apmācību vietā var būt atšķirīgi, nepieciešams ņemt vērā sabiedriskā transporta pieejamību nokļūšanai darba vai apmācību vietā. Lai nodrošinātu, ka transporta izmaksas tiek segtas, atbilstoši nepieciešamībai izmantot publisko vai privāto transportu, Noteikumu projekts paredz kritērijus, kuros gadījumos tiek piemērota katra no izmaksu likmēm. Noteikumu projekts paredz, ka transporta izmaksu aprēķināšanai pamatā izmanto sabiedriskā transporta likmi, izņemot gadījumus, ja bezdarbniekam piemēro sabiedriskā transporta braukšanas maksas atvieglojumu 100% apmērā no biļetes cenas. Transporta izmaksas netiek segtas, ja nodarbinātais vai bezdarbnieks saņem 100% braukšanas maksas atvieglojumus sabiedriskajā transportā, taču var saņemt atbalstu, ja izpildās kāds no kritērijiem, kas paredz piemērot privātā transporta likmi par kilometru vieglās automašīnas degvielas izmaksu segšanai. Izmantojot minēto metodiku transporta izmaksu aprēķināšanai, bezdarbniekiem un nodarbinātajiem nav nepieciešams NVA iesniegt izmaksu apliecinošos dokumentus, kas būtiski atvieglo mobilitātes atbalsta pasākumu administrēšanu. Noteikumu projekts paredz, ka pasākuma „Nodarbināto personu reģionālās mobilitātes veicināšana” un pasākuma „Atbalsts reģionālajai mobilitātei aktīvo nodarbinātības pasākumu ietvaros” ietvaros finanšu atbalstu transporta izmaksu segšanai nokļūšanai darba vai apmācību vietā aprēķina, izmantojot Finanšu ministrijas izstrādāto metodiku par transporta izmaksām par kilometru. Noteikumu projekts paredz, ka attālumu kilometros no bezdarbnieka vai nodarbinātā deklarētās dzīvesvietas līdz darba vai apmācību vietai tiek reizināts ar privātā transporta likmi par kilometru vieglās automašīnas degvielas izmaksu segšanai, ja pastāv viens no šādiem nosacījumiem:- attālums no bezdarbnieka deklarētās dzīvesvietas līdz darba vai apmācību vietā nokļūšanai nepieciešamā sabiedriskā transporta pieturvietas pārsniedz 2 km;- sabiedriskā transporta kustības grafiks nenodrošina nokļūšanu darba vai apmācību īstenošanas vietā vienas stundas laikā pirms darba vai apmācību sākuma vai nenodrošina izbraukšanu no darba vai apmācību īstenošanas vietas stundas laikā pēc darba vai apmācību beigām;- pasākumos iesaista bezdarbnieku ar invaliditāti.Nosacījumi nepieciešami, lai nodrošinātu finanšu līdzekļu efektīvu izlietojumu, vērtējot katra nodarbinātā un bezdarbnieka individuālās iespējas nokļūt darba vai apmācību vietā. Gadījumā, ja izpildās vismaz viens no iepriekš minētajiem nosacījumiem (sabiedriskais transports nav pieejams), mobilitātes atbalsta apmēru aprēķina pamatojoties uz tīmekļa vietnē *https://www.google.com/maps* vai *https://www.balticmaps.eu* pieejamo informāciju par attālumu no bezdarbnieka vai nodarbinātā deklarētās dzīvesvietas līdz pasākuma īstenošanas vietai un atpakaļ, piemērojot privātā transporta likmi par kilometru vieglās automašīnas degvielas izmaksu segšanai. Gadījumā, ja neviens no iepriekš minētajiem nosacījumiem neizpildās, mobilitātes atbalsta apmēru aprēķina pamatojoties uz nodarbinātā vai bezdarbnieka iesniegto maršruta lapā un tīmekļa vietnē *https://www.1188.lv/satiksme* pieejamo informāciju par attālumu no izvēlētā sabiedriskā transporta maršruta sākuma pieturvietas līdz maršruta gala pieturai nokļūšanai darba vai apmācību vietā, piemērojot sabiedriskā transporta izmaksu likmi par kilometru. Tāpat Noteikumu projekts paredz palielināt atlīdzības apmēru pasākuma „Nodarbināto personu reģionālās mobilitātes veicināšana” ietvaros līdz 600 *euro*, lai nodrošinātu atbalsta saņēmējiem pietiekamus līdzekļus nokļūšanai darba vietā un samazinātu nodarbināto papildu mobilitātes izmaksas, ņemto vērā pieaugošās sabiedriskā transporta un degvielas izmaksas. Finanšu atlīdzība mēnesī nepārsniedz 150 *euro* un to izmaksā proporcionāli nostrādātajām dienām jeb dienām, kurās bezdarbnieks ieradies darbā un veicis darbu. Maksimālo atlīdzības apmēru mobilitātes pasākumu ietvaros nepieciešams palielināt, ņemot vērā pieaugošās degvielas cenas, kas ietekmē transporta nozari kopumā un ir cieši saistīta arī ar citu naftas produktu sadārdzināšanos.Pasākumā „Nodarbināto personu reģionālās mobilitātes veicināšana” ik gadu piedalās vidēji 243 nodarbināto un vidējais mobilitātes atbalsta apmērs ir 347 *euro*. Līdz ar finanšu atlīdzības pieaugumu, šīs izmaksas būs par 50% lielākas (520 *euro*), tādēļ kopējās mobilitātes atbalsta izmaksas pieaugs par 42 000 *euro* (no 84 321 *euro* uz 126 360 *euro*). Pasākumu finansē no Nodarbinātības speciālā budžeta un tas tiks nodrošināts esošā piešķīruma ietvaros.Mobilitātes atbalstu pasākumu „Pasākumi noteiktām personu grupām” ietvaros 2017.gadā saņēma 30 bezdarbnieki, tādēļ izmaksu pieaugums SAM 9.1.1.1.pasākuma „Subsidētās darbavietas nelabvēlīgākā situācijā esošiem bezdarbniekiem” īstenošanai būs ļoti neliels (5 190 *euro*).Mobilitātes atbalstu bezdarbnieku apmācību ietvaros nokļūšanai apmācību vietā 2018.gadā plānots nodrošināt 3048 bezdarbniekiem, par kopējo finansējumu 320 000 *euro* (vidējās izmaksas par bezdarbnieka dalību pasākumā – 105 *euro*). Plānots, ka viena bezdarbnieka dalības izmaksas pasākumā pieaugs par 50% un būs 157,5 *euro*. Mobilitātes atbalsta izmaksas ik gadu veidos 480 060 *euro* (pieaugs par 160 060 *euro*). Apmācību pasākumi tiek īstenoti SAM 7.1.1. „Paaugstināt bezdarbnieku kvalifikāciju un prasmes atbilstoši darba tirgus pieprasījumam” ietvaros. Izmaksu pieaugums ir neliels un neietekmē projektu uzraudzības rādītāju vērtību sasniegšanu (izmaksu pieaugums veido 0,2% no kopējā pasākumam paredzētā finansējuma) (Noteikumu projekta 1.37., 1.38., 1.39., 1.40., 1.41., 1.42., 1.43., 1.44., 1.45. un 1.46.apakšpunkts). 27. Eiropas Nodarbinātības dienestu tīkls (EURES) ir sadarbības tīkls, ko patlaban veido Eiropas Savienības dalībvalstu nodarbinātības dienesti. EURES nodrošina padomdevēju tīklu, kas var sniegt informāciju un palīdzību darba meklētājiem un darba devējiem, sazinoties personīgi. EURES padomdevēji – konsultanti ir apmācīti speciālisti, kas sniedz informācijas, ieteikumu un darbā pieņemšanas pamatpakalpojumus darba meklētājiem un darba devējiem, kas ieinteresēti Eiropas darba tirgū. 2018.gada 13.maijā stājās spēkā Eiropas Parlamenta un Padomes regula Nr.2016/589 par Eiropas Nodarbinātības dienestu tīklu (EURES), darba ņēmēju piekļuvi mobilitātes pakalpojumiem un turpmāku darba tirgu integrāciju un ar ko groza Regulas (ES) Nr. 492/2011 un (ES) Nr. 1296/2013 (turpmāk – Padomes regula Nr. 2016/589), kas paredz paplašināt EURES tīklu, iesaistot tajā arī privātos partnerus. Padomes regulas Nr.2016/589 11.panta 1.punkts nosaka dalībvalstīm pienākumu izveidot sistēmu, lai uzņemtu organizācijas par EURES dalībniekiem un partneriem, pārraudzītu to darbību un to, kā tie ievēro piemērojamos tiesību aktus un vajadzības gadījumā, lai atsauktu to uzņemšanu. Par EURES dalībniekiem var kļūt vienīgi tādas organizācijas, kas sniedz Padomes regulā Nr.2016/589 noteiktus pakalpojumus pilnā apjomā un attiecīgais regulējums ir ietverts Ministru kabineta 2007.gada 3.jūlija noteikumos Nr.458 „Komersantu – darbiekārtošanas pakalpojumu sniedzēju – licencēšanas un uzraudzības kārtība” (turpmāk – Noteikumi Nr.458).Vienlaikus atbilstoši Padomes regulas Nr.2016/589 prasībām, dalībvalstīm jāparedz iespēja, izņēmumu kārtā, tīklā iesaistīties arī citām organizācijām, kas kaut arī nespēj kļūt par EURES dalībniekiem un sniedz tikai atsevišķus Padomes regulā Nr.2016/589 minētos pakalpojumus, tomēr var sniegt ieguldījumu EURES tīkla attīstībā. Ievērojot, ka atbilstoši Noteikumu Nr.458 prasībām par EURES dalībnieku var kļūt tikai komersants, paredzēts, ka par EURES partneriem varēs uzņemt biedrības vai nodibinājumus (turpmāk – organizācijas). Noteikumu projekts paredz, ka par EURES partneri tiks uzņemta organizācija, kas atbilst Padomes regulā Nr.2016/589 izvirzītajām prasībām, kurai ir ne mazāk kā 3 gadu pieredze konsultāciju sniegšanā par darba apstākļu un karjeras jautājumiem vai cilvēkresursu plānošanas jautājumiem, kā arī atbalsta konsultāciju sniegšanā darba devējiem un darba ņēmējiem pēc darba tiesisko attiecību nodibināšanas. Papildus paredzēts, ka organizācijas statūtos noteiktajam mērķim jāatbilst Padomes regulā Nr.2016/589 noteiktajam mērķim. Vienlaikus, lai izslēgtu iespējamu negodprātīgu rīcību paredzēts, ka par EURES partneri netiks uzņemta tāda organizācija, kuras pārvaldes institūciju locekļi bijuši tāda komersanta pārvaldes institūciju locekļi, kuram ir bijusi izsniegta licence darbiekārtošanas pakalpojumu sniegšanai. Organizācija, kas vēlas tikt uzņemta par EURES partneri, iesniedz NVA iesniegumu uzņemšanai par EURES partneri. Jautājums par organizācijas uzņemšanu par EURES partneri tiek izskatīts Administratīvā procesa likumā noteiktajā kārtībā. Visi EURES partnerim noteiktie pienākumi izriet no Padomes regulas Nr.2016/589 prasībām, savukārt EURES partnera uzņemšana var tikt atsaukta minēto prasību nepildīšanas gadījumā, gadījumā, ja EURES partnerim neatbilst tam izvirzītajām prasībām vai pēc EURES partnera lūguma (Noteikumu projekta 1.48.apakšpunkts). |
| 3. | Projekta izstrādē iesaistītās institūcijas | Nodarbinātības valsts aģentūra. |
| 4.  | Cita informācija | Zemāk ir sniegts detalizētāks atsevišķu aktīvās darba tirgus politikas pasākumu izdevumu aprēķins par pasākumiem, kuru īstenošanas/finansēšanas kārībā plānotas izmaiņas atbilstoši Noteikumu projektam. Noteikumu projektā paredzēto pasākumu īstenošana tiek nodrošināta, piesaistot Eiropas Sociālā fonda finansējumu (apakšprogramma 63.07.00. „Eiropas Sociālā fonda (ESF) īstenotie projekti labklājības nozarē (2014 – 2020)”) un apakšprogrammas 04.02.00 „Nodarbinātības speciālais budžets” finanšu līdzekļus.1. **Profesionālā apmācība, pārkvalifikācija, kvalifikācijas paaugstināšana un neformālās izglītības ieguve**

Projektā „Atbalsts bezdarbnieku izglītībai” noteiktais rezultāta rādītājs ir 23 224 kvalifikāciju ieguvušie dalībnieki tūlīt pēc dalības apmācībās. No projekta sākuma līdz 2018.gada 31.maijam 15 202 dalībnieki kvalifikāciju ir ieguvušie tūlīt pēc dalības apmācībās, kas ir 66% no projektā plānotā skaita. Līdz 2018.gada 31.maijam projektā iesaistītie 15 202 dalībnieki ir ieguvuši kvalifikāciju tūlīt pēc dalības apmācībā, kas ir 75,5 % no profesionālās apmācības, transportlīdzekļu un traktortehnikas vadītāju apmācību pabeigušajiem. 89,6 % no profesionālās apmācības, transportlīdzekļu un traktortehnikas vadītāju apmācību uzsākušajiem tās ir pabeiguši. Balstoties uz pieņēmumiem, ja no 2019.gada līdz 2023.gada beigām dalību profesionālās apmācības, transportlīdzekļu un traktortehnikas vadītāju apmācībās uzsāks 17 700 dalībnieki, no kuriem dalību pasākumā varētu pabeigt aptuveni 89% un no tiem kvalifikāciju varētu iegūt aptuveni 75% dalībnieku, tad aptuveni  11 814 dalībnieki iegūs kvalifikāciju tūlīt pēc dalības apmācībās. Paredzot apmācību kupona bāzes vērtības palielināšanu par 10% profesionālās tālākizglītības un profesionālās pilnveides programmās, kopējās izmaksas profesionālās tālākizglītības un profesionālās pilnveides programmu īstenošanai pieaugs par EUR 816 500, tomēr ņemot vērā, ka tiek samazinātas traktortehnikas apmācību izmaksas, papildus finansējums nav nepieciešams apmācību kuponu vērtību palielināšanai profesionālās tālākizglītības un profesionālās pilnveides programmās par 10% finansēšanai ABI projekta ietvaros. **2. Ilgstošo bezdarbnieku aktivizācijas pasākumi**Izvērtējot projekta „Atbalsts ilgstošajiem bezdarbniekiem” (turpmāk – AIB projekts) atbalsta pasākuma „Motivācijas programma darba meklēšanai un sociālā mentora pakalpojumi” (turpmāk – motivācijas programma) īstenošanas ieviešanu un efektivitātes rādītājus, kā arī, ņemot vērā būtisku reģistrēto ilgstošo bezdarbnieku skaita samazināšanos (no 2015.gada septembra līdz 2018.gada maijam ilgstošo bezdarbnieku skaits samazinājies par 31,03% no 24 481 līdz 16 883 bezdarbniekiem), plānots samazināt motivācijas programmā iesaistāmo skaitu par 4 000, vienlaikus pārtraucot stipendijas izmaksu motivācijas programmas dalībniekiem, lai novienādotu motivācijas programmas īstenošanas nosacījumus ar motivācijas programmas personām ar invaliditāti īstenošanas nosacījumiem. Ņemto vērā plānotās izmaiņas, plānots samazināts AIB projekta finansējumu par EUR 4 090 915.Atbalsta pasākuma „Profesionālās piemērotības noteikšana” īstenošana tika uzsākta 2017.gada 2.ceturknī pēc grozījumu Sociālo pakalpojumu un sociālās palīdzības likuma stāšanās spēkā (stājās spēkā 2017.gada 9.februārī), deleģējot Sociālās integrācijas valsts aģentūrai (turpmāk - SIVA) veikt profesionālās piemērotības noteikšanu ilgstošajiem bezdarbniekiem AIB projekta ietvaros. Ņemot vērā to, ka grozījumi Sociālo pakalpojumu un sociālās palīdzības likumā stājās spēkā 2017.gada 9.februārī, klientu iesaiste atbalsta pasākumā tika uzsākta 2017.gada 15.maijā, radot novirzi par 375 klientiem. Lai sasniegtu vienošanās par projekta AIB atbalsta pasākumā rezultatīvā rādītāja izpildi sadarbība ar SIVA 2016.gada novembrī tika pārplānota klientu iesaiste 2018., 2019., 2020. un 2021.gadā, palielinot vidējo klientu iesaistes rādītāju. Balstoties uz augstākminēto, atbalsta aktivitātes ietvaros plānots samazināt iesaistāmo skaitu par 375 personām (par to klientu skaitu, kuri netika iesaistīti 2016. un 2017.gadā un turpmāko projekta īstenošanas gadu ietvaros plānojot iesaistīt šādu klientu skaitu: 2018.gadā – 292 klienti; 2019.gadā – 330 klienti; 2020.gadā – 319 klienti; 2021.gadā – 302 klienti) par kopējo finansējumu EUR 19 527 apmērā. Atbalsta aktivitātes „Informācijas un publicitātes pasākumi par projekta īstenošanu” ietvaros veikto iepirkumu un cenu aptaujas rezultātā, pakalpojumu sniedzēji iepirkumu ietvaros piedāvājuši zemāku pakalpojuma cenu, nekā sākotnēji tika ieplānots. Atbalsta aktivitātes ietvaros plānots samazināt finansējumu EUR 2 172 apmērā. Kopumā Aģentūra rosina samazināt AIB projekta plānoto finansējumu EUR 4 090 915 apmērā), to novirzot ESF projekta „Subsidētās darbavietas bezdarbniekiem” (Nr. 9.1.1.1/15/I/001) (turpmāk - SDB projekts) īstenošanai - subsidēto darba vietu izveidei bezdarbniekiem ar invaliditāti. Tabulā ietverta informācija par plānotajām izmaiņām AIB projekta naudas plūsmā:

|  |  |  |  |  |  |
| --- | --- | --- | --- | --- | --- |
|  **Gads** | **2018** | **2019** | **2020** | **2021** | **KOPĀ** |
| **Finansējums (EUR)** | 7 321 803,15 | 8 080 264,20 | 7 207 450,00 | 4 231 838.00 | 32 030 112,00 |
| **Izmaksu samazinājums (EUR)** | -1 004 500,15 | -2 344 011,20 | -1 654 783,00 | +912 379,35 | -4 090 915,00 |

**3.** **Pasākumi noteiktām personu grupām** Saskaņā ar NVA darbības stratēģijā 2017.-2019.gadam noteikto prioritāti sekmēt personu ar invaliditāti integrāciju darba tirgū, kā arī, pamatojoties uz augstiem SDB projekta dalībnieku darbā iekārtošanās rādītājiem pēc dalības pabeigšanas SDB projekta aktivitātē (85,3%), plānots AIB finansējuma samazinājumu pārdalīt personu ar invaliditāti darba vietu izveidei SDB projekta ietvaros. NVA, elastīgi reaģējot uz SDB projekta mērķa grupas vajadzībām, var mainīt SDB projektā plānoto mērķa grupu bezdarbniekiem izveidojamo darba vietu proporcionālo sadalījumu. Ievērojot, ka bezdarbnieku pieteikumi dalībai SDB projekta sadalās līdzvērtīgi, t.i., 50% pieteikumu reģistrēti bezdarbniekiem ar invaliditāti, 50% pieteikumu reģistrēti pārējo mērķa grupu bezdarbniekiem, projekta pieteikumā norādītā kopējā darba vietu skaita ietvaros par 477 vienībām būtu jāpalielina bezdarbniekiem ar invaliditāti izveidojamo darba vietu skaits, attiecīgi samazinot pārējo mērķa grupu bezdarbniekiem izveidojamo darba vietu skaitu. Bezdarbniekiem ar invaliditāti darba vietu izveides izmaksas ir lielākas par pārējo mērķa grupu darba vietu izveides izmaksām, tāpēc papildus bezdarbniekiem ar invaliditāti darba vietu izveidei nepieciešams iepriekš minētais finansējuma apmērs. Rezultātā laika periodā no 2019.gada – 2021.gadam bezdarbniekiem izveidojamo darba vietu skaits procentuāli sadalītos sekojoši: 48% jeb 702 darba vietas tiks veidotas bezdarbniekiem ar invaliditāti, 52 % jeb 752 darba vietas tiks veidotas pārējo mērķa grupu bezdarbniekiem. Kopā ar izmaiņām projektā SDB plānots izveidot 4 198 darba vietas – 33% jeb 1 259 darba vietas bezdarbniekiem ar invaliditāti, 67% jeb 2 993 darba vietas pārējo mērķa grupu bezdarbniekiem. Projektā SDB kopā plānots iesaistīt 5 177 bezdarbniekus, t.sk., indikatīvi 1 736 bezdarbniekus ar invaliditāti (pieņemot, ka indikatīvi 23,56% no dalību projektā sāks nomainot darbu subsidētajā darba vietā pārtraukušu bezdarbnieku). Ievērojot, ka kopējais projektā apstiprināto darba vietu skaits nemainās, ietekme uz iznākuma un rezultāta rādītājiem, kā arī snieguma ietvarā norādīto informāciju, nav, taču papildus pieejamā finansējuma ietvaros rodas iespēja izveidot lielāku darba vietu skaitu bezdarbniekiem ar invaliditāti, nodrošinot tiem lielākas iespējas integrēties darba tirgū.Vienlaikus atbilstoši faktiskajam bezdarbnieku pieteikumu skaitam sadalījumā pa projekta mērķa grupām dalībai SDB projektā, no 2019.gada plānots darba vietas nelabvēlīgākā situācijā esošiem bezdarbniekiem veidot līdz 12 mēnešiem un pārrēķinu rezultātā radušos finansējumu novirzīt jaunu bezdarbnieku ar invaliditāti darba vietu izveidei, tādejādi palielinot jau projektā SDB apstiprinātajā subsidēto darba vietu izveides plānā izveidojamo darba vietu īpatsvaru bezdarbniekiem ar invaliditāti. Arī paredzot obligāto veselības pārbaužu izmaksu kompensēšanu bezdarbniekiem, kurus plānots nodarbināt subsidētajās darba vietās, nedaudz pieaugs projekta kopējās izmaksas un tās tiks segtas no AIB projekta pārdalītā finansējumā. **4. EURES darbības nodrošināšana**Darbība EURES tīklā tiks nodrošināta aģentūras pamatbudžeta un EURES projekta budžeta ietvaros. Atbilstoši Ministru kabineta 2017.gada 27.jūnija noteikumiem Nr.382 „Grozījumi Ministru kabineta 2015. gada 17. marta noteikumos Nr. 129 „Darbības programmas „Izaugsme un nodarbinātība” 7.1.2. specifiskā atbalsta mērķa „Izveidot darba tirgus apsteidzošo pārkārtojumu sistēmu, nodrošinot tās sasaisti ar Nodarbinātības barometru” 7.1.2.1. pasākuma „EURES tīkla darbības nodrošināšana” īstenošanas noteikumi”, lai stiprinātu pasākuma „EURES tīkla darbības nodrošināšana” personāla kapacitāti, minētā pasākuma īstenošanai apstiprināts papildu finansējums EUR 86 950 apmērā. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību**un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz NVA reģistrētajiem bezdarbniekiem un darba meklētājiem, NVA, Latvijas Republikā reģistrētām un akreditētām izglītības iestādēm, biedrībām un nodibinājumiem, kas vēlas iesaistīties EURES tīkla darbībā un sniegt atsevišķus EURES pakalpojumus, darba meklētājiem (visas darbaspējīga vecuma personas, kā arī pensijas vecumu sasniegušas personas, kas meklē darbu), kā arī darba devējiem. 2018. gada jūnija beigās NVA reģistrēti 59 119 bezdarbnieki. Lielākās mērķgrupas no bezdarbnieku kopskaita ir bezdarbnieki vecumā 50 gadi un vairāk – 40,3%, ilgstošie bezdarbnieki – 27,3% un bezdarbnieki ar invaliditāti – 14%. |
| 2.  | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5.  | Cita informācija | Nav. |

|  |
| --- |
| **III.** **Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo sadaļu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Atbilstoši Noteikumu projektā paredzētajām izmaiņām Pasākumu noteiktām personu grupām, bezdarbnieku apmācību, pasākuma „Pirmā darba pieredze jaunietim” un motivācijas programmu īstenošanas nosacījumos, tiks rosināti grozījumi arī Labklājības ministrijas pārziņā esošajos:* 2014.gada 23. decembra MK noteikumos Nr.836 Darbības programmas „Izaugsme un nodarbinātība” 7.1.1.specifiskā atbalsta mērķa „Paaugstināt bezdarbnieku kvalifikāciju un prasmes atbilstoši darba tirgus pieprasījumam” īstenošanas noteikumi”;
* 2015.gada 28.aprīļa MK noteikumos Nr.207 „Darbības programmas „Izaugsme un nodarbinātība” 7.2.1.specifiskā atbalsta mērķa „Palielināt nodarbinātībā, izglītībā vai apmācībās neiesaistītu jauniešu nodarbinātību un izglītības ieguvi Jauniešu garantijas ietvaros” pasākumu „Aktīvās darba tirgus politikas pasākumu īstenošana jauniešu bezdarbnieku nodarbinātības veicināšanai” un „Sākotnējās profesionālās izglītības programmu īstenošana Jauniešu garantijas ietvaros” īstenošanas noteikumi”;
* 2014.gada 23.decembra MK noteikumos Nr.835 „Darbības programmas „Izaugsme un nodarbinātība” 9.1.1.specifiskā atbalsta mērķa „Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.1.pasākuma „Subsidētās darbavietas nelabvēlīgākā situācijā esošiem bezdarbniekiem” īstenošanas noteikumi”;
* 2015.gada 11.augusta MK noteikumos Nr.468 „Darbības programmas „Izaugsme un nodarbinātība” 9.1.1. specifiskā atbalsta mērķa „Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.2. pasākuma „Ilgstošo bezdarbnieku aktivizācijas pasākumi” īstenošanas noteikumi”;
* 2015.gada 17.marta MK noteikumos Nr.129 „Darbības programmas „Izaugsme un nodarbinātība” 7.1.2.specifiskā atbalsta mērķa „Izveidot darba tirgus apsteidzošo pārkārtojumu sistēmu, nodrošinot tās sasaisti ar Nodarbinātības barometru” 7.1.2.1.pasākuma „EURES tīkla darbības nodrošināšana„ īstenošanas noteikumi.
 |
| 2. | Atbildīgā institūcija | Labklājības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Padomes regula Nr. 2016/589; Komisijas regula Nr. 651/2014. |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |
| --- |
| **1.tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Padomes regula Nr. 2016/589; Komisijas regula Nr. 651/2014. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Padomes regulas Nr. 2016/589 9. panta 6.punkts | Noteikumu 192.26 punkts (Noteikumu projekta 1.48.apakšpunkts) | Ieviests pilnībā | Noteikumu projekts neparedz stingrākas prasības |
| Padomes regulas Nr. 2016/589 10. panta 2.punkts | Noteikumu192.22 punkts(Noteikumu projekta 1.48.apakšpunkts) | Ieviests pilnībā | Noteikumu projekts neparedz stingrākas prasības |
| Padomes regulas Nr. 2016/589 11. panta 1., 2. un 4.punkts | Noteikumu 192.22 un 192.23 punkts (Noteikumu projekta 1.48.apakšpunkts) | Ieviests pilnībā | Noteikumu projekts neparedz stingrākas prasības.  |
| Padomes regulas Nr. 2016/589 12. panta 2., 3. 4. un 6.punkts  | Noteikumu 192.25 punkts (Noteikumu projekta 1.48.apakšpunkts) | Ieviests pilnībā | Noteikumu projekts neparedz stingrākas prasības |
| Padomes regulas Nr. 2016/589 13. pants | Noteikumu 192.25 1. apakšpunkts (Noteikumu projekta 1.48.apakšpunkts) | Ieviests pilnībā | Noteikumu projekts neparedz stingrākas prasības |
| Padomes regulas Nr. 2016/589 15. pants | Noteikumu 192.25 1. apakšpunkts (Noteikumu projekta 1.48.apakšpunkts) | Ieviests pilnībā | Noteikumu projekts neparedz stingrākas prasības |
| Padomes regulas Nr. 2016/589 18. panta 1. un 3. punkts | Noteikumu 192.25 1. apakšpunkts (Noteikumu projekta 1.48.apakšpunkts) | Ieviests pilnībā | Noteikumu projekts neparedz stingrākas prasības |
| Padomes regulas Nr. 2016/589 20. pants | Noteikumu 192.25 1. apakšpunkts (Noteikumu projekta 1.48.apakšpunkts) | Ieviests pilnībā | Noteikumu projekts neparedz stingrākas prasības |
| Padomes regulas Nr. 2016/589 21. panta  3. un 5. punkts  | Noteikumu 192.25 1. apakšpunkts (Noteikumu projekta 1.48.apakšpunkts) | Ieviests pilnībā | Noteikumu projekts neparedz stingrākas prasības |
| Padomes regulas Nr. 2016/589 22. panta 1. punkts | Noteikumu 192.25 1. apakšpunkts (Noteikumu projekta 1.48.apakšpunkts) | Ieviests pilnībā | Noteikumu projekts neparedz stingrākas prasības |
| Padomes regulas Nr. 2016/589 23. pants | Noteikumu 192.25 1. apakšpunkts (Noteikumu projekta 1.48.apakšpunkts) | Ieviests pilnībā | Noteikumu projekts neparedz stingrākas prasības |
| Padomes regulas Nr. 2016/589 24. pants | Noteikumu 192.25 1. apakšpunkts (Noteikumu projekta 1.48.apakšpunkts) | Ieviests pilnībā | Noteikumu projekts neparedz stingrākas prasības |
| Padomes regulas Nr. 2016/589 26. pants | Noteikumu192.25 1. apakšpunkts (Noteikumu projekta 1.48.apakšpunkts) | Ieviests pilnībā | Noteikumu projekts neparedz stingrākas prasības |
| Padomes regulas Nr. 2016/589 27.panta 1. un 2.punkts | Noteikumu 192.25 1. apakšpunkts (Noteikumu projekta 1.48.apakšpunkts) | Ieviests pilnībā | Noteikumu projekts neparedz stingrākas prasības |
| Komisijas regulas Nr.651/2014 2.panta 3.punkta (a) apakšpunkts un 2.panta 4.punkts (a), (d), (g) apakšpunkts | Noteikumu 80.punkts (Noteikumu projekta 1.22.apakšpunkts) | Ieviests pilnībā | Atbalsts Komisijas regulas Nr.651/2014 ietvaros var tikt sniegts personām ar invaliditāti (2.panta 3.punkts) un nelabvēlīgākā situācijā esošiem darba ņēmējiem (2.panta 4.punkts). Noteikumu projekts neparedz pasākumu mērķa grupas paplašināšu un atbalsts Komisijas regulas Nr.651/2014 ietvaros tiks sniegts MK noteikumu Nr.75 80. punktā minētajiem bezdarbniekiem, kas vienlaikus atbilst arī Komisijas regulas Nr. Nr.651/2014 2.panta 3.punkta (a) apakšpunktam (strādājoša persona ar invaliditāti) un 2.panta 4.punkta (a), (d), (g) apakšpunktam (ilgstošie bezdarbnieki, bezdarbnieki, kas vecāki par 55 gadiem, etniskās minoritātes – bēgļi). Noteikumu projekts paredz atšķirīgus mērķa grupas kritērijus, kas atbilst nacionālajai darba tirgus situācijai, paredzot, ka atbalsts subsidētās nodarbinātības pasākumos tiek nodrošināts iepriekš definētām mērķa grupām, vienlaikus nenonākot pretrunā ar Komisijas regulā Nr.651/2014 noteikto.  |
| Komisijas regulas Nr.651/2014 32.panta 2. un 6.punkts, 35.panta 2. punkta (a) apakšpunkts un 3. un 4.punkts | Noteikumu 192.14 punkts (Noteikumu projekta 1.47.apakšpunkts) | Ieviests pilnībā | Ja finanšu atbalstu nodrošina nelabvēlīgākā situācijā esošu bezdarbnieku nodarbināšanai, atbalstu darba algas dotācijas veidā piešķir uz laiku, kas nepārsniedz 12 mēnešus un bezdarbniekam var tikt nodrošināts arī darba vadītājs, sedzot 50% no darba vadītāja algu izmaksām. Noteikumu projekts neparedz segt izmaksas par darba vadītāju apmācību. |
| Komisijas regulas Nr.651/2014 33.panta 5.punkts,34.panta 2.punkta (a), (b) un (c) apakšpunkts un 3.punkts | Noteikumu 192.15 punkts (Noteikumu projekta 1.47.apakšpunkts) | Ieviests pilnībā | Nodarbinot bezdarbnieku ar invaliditāti, atbalstu dotācijas veidā piešķir 75% apmērā no algu izmaksām viena gada laikā. Noteikumu projekts paredz ierobežojumu darba algas subsīdijas apmēram – dotācijas apmērs nedrīkst pārsniegt pusotras valstī noteiktās minimālās mēneša darba algas apmēru vai valstī noteiktās minimālās mēneša darba algas apmēru, ja bezdarbnieku ar invaliditāti plānots, nodarbināt mazkvalificētos darbos. Nodarbinot bezdarbnieku ar invaliditāti, attiecināmās izmaksas ir tikai Komisijas regulas Nr.651/2014 34.panta 2.punkta (a), (b) un (c) apakšpunktā minētās izmaksas. |
| Komisijas regulas Nr.651/2014 4.panta 1.punkta (o), (p), (q) un (r) apakšpunkts | Noteikumu 192.9 punkts (Noteikumu projekta 1.47.apakšpunkts)  | Ieviests pilnībā | Noteikumu projekts neparedz stingrākas prasības |
| Komisijas regulas Nr.651/2014 1.panta 3.punkta (d) apakšpunkts, 1.panta 2. un 4.punkts | Noteikumu 192.10 punkts (Noteikumu projekta 1.47.apakšpunkts) | Ieviests pilnībā | Noteikumu projekts neparedz stingrākas prasības |
| Komisijas regulas Nr.651/2014 32.panta 3. un 4.punkts, 33.panta 3. un 4.punkts | Noteikumu 192.17 punkts (Noteikumu projekta 1.47.apakšpunkts) | Ieviests pilnībā | Noteikumu projekts neparedz stingrākas prasības |
| Komisijas regulas Nr.651/2014 9.panta 1. un 4.punkts  | Noteikumu 192.18 punkts (Noteikumu projekta 1.47.apakšpunkts) | Ieviests pilnībā | Noteikumu projekts neparedz stingrākas prasības |
| Komisijas regulas Nr.651/2014 12.panta 1.punkts, Komisijas regulas 1407/2013 6.panta 4.punkts. | Noteikumu 192.19 punkts (Noteikumu projekta 1.47.apakšpunkts) | Ieviests pilnībā | Noteikumu projekts neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Ir izmantota Padomes regulas Nr.2016/589 11.panta 1. un 2.punktā noteiktā rīcības brīvība, nosakot valsts iekšējo kārtību, kādā Latvijas Republika uzņem organizāciju par EURES dalībnieku, uzrauga un anulē tiesības darboties kā EURES dalībniekam.  |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Sniedzot atbalstu saskaņā ar Komisijas regulu Nr. 651/2014, NVA 20 darbdienu laikā no atbalsta pasākuma stāšanās spēkā stāšanās Komisijai nosūta kopsavilkuma informāciju atbilstoši Komisijas regulas 651/2014 11.pantam. |
| Cita informācija | Nav. |
| **2.tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1.  | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts 2018.gada augustā sabiedrības līdzdalības nolūkos tika ievietots LM tīmekļa vietnē. |
| 2.  | Sabiedrības līdzdalība projekta izstrādē  | Noteikumu projekts 2018.gada augustā sabiedrības līdzdalības nolūkos tika ievietots LM tīmekļa vietnē. |
| 3. | Sabiedrības līdzdalības rezultāti  | Individuālie sabiedrībaslocekļu vērtējumi par Noteikumu projektu nav saņemti.Noteikumu projekts oficiālās saskaņošanas ietvaros tika saskaņots ar Latvijas Darba devēju konfederāciju, Latvijas Brīvo arodbiedrību savienību un Latvijas Pašvaldību savienību.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1.  | Projekta izpildē iesaistītās institūcijas | Noteikuma projekta izpildi nodrošinās NVA. |
| 2.  | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Noteikumu projekts neparedz NVA funkciju paplašināšanu vai sašaurināšanu, kā arī neietekmē pieejamos cilvēkresursus.  |
| 3.  | Cita informācija | Nav. |

Labklājības ministrs J.Reirs

Valsts sekretārs I.Alliks

03.12.2018. 09:42

8903

K.Ziediņš

Tālrunis: 67021503

e-pasts: Kristaps.Ziedins@lm.gov.lv